Κανονισμός (ΕΚ) αριθ. 265/2002 της Επιτροπής

της 13ης Φεβρουαρίου 2002

για την τροποποίηση του κανονισμού (ΕΟΚ) αριθ. 2742/90 περί λεπτομερειών εφαρμογής του κανονισμού (ΕΟΚ) αριθ. 2204/90 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2204/90 του Συμβουλίου, της 24ης Ιουλίου 1990, για τον καθορισμό των συμπληρωματικών γενικών κανόνων της κοινής οργάνωσης της αγοράς στον τομέα του γάλακτος και των γαλακτοκομικών προϊόντων όσον αφορά τα τυριά(1), όπως τροποποιήθηκε από τον κανονισμό (ΕΚ) αριθ. 2583/2001(2), και ιδίως το άρθρο 5,

Εκτιμώντας τα ακόλουθα:

(1) Στο άρθρο 3 παράγραφος 3 του κανονισμού (ΕΟΚ) αριθ. 2204/90 προβλέπεται η κύρωση που επιβάλλεται στην περίπτωση χρήσεως χωρίς άδεια καζεΐνης ή καζεϊνικών αλάτων στην παρασκευή τυριών. Η κοινοτική κύρωση ισούται με το 110 % της διαφοράς μεταξύ της αξίας του αποκορυφωμένου γάλακτος που απαιτείται για την παρασκευή 100 χιλιογράμμων καζεϊνών και καζεϊνικών αλάτων που προκύπτει από την τιμή της αγοράς του αποκορυφωμένου γάλακτος σε σκόνη, αφενός, και της τιμής αγοράς των καζεϊνών και των καζεϊνικών αλάτων, αφετέρου.

(2) Το άρθρο 4 παράγραφος 1 του κανονισμού (ΕΟΚ) αριθ. 2742/90 της Επιτροπής(3), όπως τροποποιήθηκε τελευταία από τον κανονισμό (ΕΟΚ) αριθ. 78/96(4), καθορίζει το ποσό που οφείλεται, για τις ποσότητες καζεϊνών και καζεϊνικών αλάτων που χρησιμοποιούνται χωρίς άδεια στην παρασκευή τυριών, σε 183 ευρώ ανά 100 χιλιόγραμμα, λαμβάνοντας υπόψη τις τιμές των καζεϊνών και των καζεϊνικών αλάτων που διαπιστώθηκαν στις αγορές κατά το δεύτερο εξάμηνο του 1995. Πρέπει να μειωθεί το εν λόγω ποσό, λαμβάνοντας υπόψη την τιμή της αγοράς του αποκορυφωμένου γάλακτος σε σκόνη, αφενός, και την τιμή της αγοράς των καζεϊνών και των καζεϊνικών αλάτων, αφετέρου, που διαπιστώθηκαν κατά το τελευταίο τρίμηνο του 2001.

(3) Οι τιμές που διαπιστώθηκαν στις αγορές κατά το τελευταίο τρίμηνο 2001 ισούνται με 206,96 ευρώ ανά 100 χιλιόγραμμα για το αποκορυφωμένο γάλα σε σκόνη και 562,00 ευρώ ανά 100 χιλιόγραμμα για τις καζεΐνες και τα καζεϊνικά άλατα.

(4) Τα μέτρα που προβλέπονται στον παρόντα κανονισμό είναι σύμφωνα με την επιτροπή διαχείρισης του γάλακτος και των γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4 του κανονισμού (ΕΟΚ) αριθ. 2742/90, η παράγραφος 1 αντικαθίσταται από το ακόλουθο κείμενο: "1. Λαμβάνοντας υπόψη τις τιμές αγοράς του αποκορυφωμένου γάλακτος σε σκόνη, αφενός, και των καζεϊνών και των καζεϊνικών αλάτων, αφετέρου, που διαπιστώθηκαν στις αγορές κατά το τελευταίο τρίμηνο του 2001, το ποσό που οφείλεται κατ' εφαρμογή του άρθρου 3 παράγραφος 3 του κανονισμού (ΕΟΚ) αριθ. 2204/90 ισούται με 65,00 ευρώ ανά 100 χιλιόγραμμα καζεϊνών ή/και καζεϊνικών αλάτων."

Άρθρο 2

Ο παρών κανονισμός αρχίζει να ισχύει την πέμπτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Φεβρουαρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 201 της 31.7.1990, σ. 7.

(2) ΕΕ L 345 της 29.12.2001, σ. 6.

(3) ΕΕ L 264 της 27.9.1990, σ. 20.

(4) ΕΕ L 15 της 20.1.1996, σ. 15.